title: Kommissionens gennemførelsesforordning (EU) 2019/1948 af 25. november 2019 om indledning af en undersøgelse vedrørende mulig omgåelse af de antidumpingforanstaltninger, som blev indført ved Kommissionens gennemførelsesforordning (EU) 2018/186 på importen af visse varer af rustbestandigt stål med oprindelse i Folkerepublikken Kina, og om at gøre denne import til genstand for registrering

text:
                  26.11.2019

                  DA

                  Den Europæiske Unions Tidende

                  L 304/10

         KOMMISSIONENS GENNEMFØRELSESFORORDNING (EU) 2019/1948
         af 25. november 2019
         om indledning af en undersøgelse vedrørende mulig omgåelse af de antidumpingforanstaltninger, som blev indført ved Kommissionens gennemførelsesforordning (EU) 2018/186 på importen af visse varer af rustbestandigt stål med oprindelse i Folkerepublikken Kina, og om at gøre denne import til genstand for registrering
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1), særlig artikel 13, stk. 3, og artikel 14, stk. 5,
         efter at have underrettet medlemsstaterne, og
         ud fra følgende betragtninger:
         A.   EX OFFICIO-UNDERSØGELSE

                     (1)

                     Europa-Kommissionen (»Kommissionen«) har på eget initiativ besluttet, i henhold til artikel 13, stk. 3, og artikel 14, stk. 5, i forordning (EU) 2016/1036 (»grundforordningen«), at undersøge den mulige omgåelse af antidumpingforanstaltningerne over for importen af visse varer af rustbestandigt stål med oprindelse i Folkerepublikken Kina og gøre denne import til genstand for registrering.

               B.   VAREN

                     (2)

                     Den vare, der muligvis er genstand for omgåelse, er fladvalsede produkter af jern eller legeret stål eller ulegeret stål; aluminiumberoliget, belagt eller overtrukket ved varmgalvanisering med zink og/eller med aluminium, og ingen andre metaller, kemisk passiveret, og med indhold af: kulstof på mindst 0,015 vægtprocent men ikke over 0,170 vægtprocent, aluminium på mindst 0,015 vægtprocent men ikke over 0,100 vægtprocent, niobium på ikke over 0,045 vægtprocent, titan på ikke over 0,010 vægtprocent og vanadium på ikke over 0,010 vægtprocent, som foreligger i oprullet stand, afkortede plader og smalle båndjern.
                     Følgende varer er ikke omfattet:

                                 —

                                 varer af rustfrit stål, af silicium-elektrisk stål og af hurtigstål,

                                 —

                                 varer, der kun er varmvalsede eller koldvalsede.

                           Den pågældende vare tariferes i øjeblikket under KN-kode ex 7210 41 00, ex 7210 49 00, ex 7210 61 00, ex 7210 69 00, ex 7212 30 00, ex 7212 50 61, ex 7212 50 69, ex 7225 92 00, ex 7225 99 00, ex 7226 99 30 og ex 7226 99 70 (Taric-kode: 7210410020, 7210490020, 7210610020, 7210690020, 7212300020, 7212506120, 7212506920, 7225920020, 7225990022, 7225990092, 7226993010 og 7226997094) og har oprindelse i Folkerepublikken Kina (»den pågældende vare«). Det er denne vare, som de nuværende foranstaltninger finder anvendelse på.
                     Den vare, der undersøges for mulig omgåelse, er visse varer af rustbestandigt stål. Disse er fladvalsede produkter af jern eller legeret stål eller ulegeret stål, belagt eller overtrukket ved varmgalvanisering med zink og/eller aluminium og/eller magnesium, og eventuelt også legeret med silicium, kemisk passiveret, med eller uden yderligere overfladebehandling, såsom oliering eller forsegling, og med indhold af: kulstof på ikke over 0,5 vægtprocent, aluminium på ikke over 1,1 vægtprocent, niobium på ikke over 0,12 vægtprocent, titan på ikke over 0,17 vægtprocent og vanadium på ikke over 0,15 vægtprocent, som foreligger i oprullet stand, afkortede plader og smalle båndjern, og som i øjeblikket tariferes under KN-kode ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30 og ex 7226 99 70 (Taric-kode: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013 og 7226997093) og har oprindelse i Folkerepublikken Kina (»den pågældende vare«).
                     Følgende varer er ikke omfattet:

                                 —

                                 varer af rustfrit stål, af silicium-elektrisk stål og af hurtigstål,

                                 —

                                 varer, der kun er varmvalsede eller koldvalsede

                                 —

                                 den pågældende vare som defineret i betragtning 2 ovenfor.

               C.   GÆLDENDE FORANSTALTNINGER

                     (3)

                     De gældende foranstaltninger, der muligvis omgås, er de antidumpingforanstaltninger, der blev indført ved Kommissionens gennemførelsesforordning (EU) 2018/186 (2) (»de gældende foranstaltninger«).

               D.   BEGRUNDELSE

                     (4)

                     Kommissionen har tilstrækkelige beviser for, at de gældende antidumpingforanstaltninger over for importen af den pågældende vare med oprindelse i Folkerepublikken Kina omgås gennem lettere ændringer af den pågældende vare.

                     (5)

                     Nærmere bestemt fremgår det af Taric-statistikkerne, at der er sket en betydelig forandring i handelsmønstret for eksporten fra Folkerepublikken Kina til Unionen, efter at der ved Kommissionens gennemførelsesforordning (EU) 2018/186 blev indført en endelig antidumpingtold på den pågældende vare. Der synes ikke at være nogen anden gyldig grund til eller økonomisk begrundelse for denne forandring end indførelsen af tolden.

                     (6)

                     Desuden tyder beviserne på, at forandringen skyldes importen af den pågældende vare i en lettere ændret form, der er fremkommet f.eks. ved at påføre en tynd oliebelægning, ved svagt at øge indholdet af kulstof, aluminium, niobium, titan eller vanadium eller ved at ændre overfladebehandlingen fra enkeltbelægning med zink eller aluminium til eksempelvis en zink-magnesium-aluminium-belægning. Det fremgår af de umiddelbare beviser, at der ikke er nogen anden gyldig grund til eller økonomisk begrundelse for en sådan praksis, en sådan proces eller et sådant arbejde end indførelsen af tolden.

                     (7)

                     Endvidere har Kommissionen tilstrækkelige umiddelbare beviser for, at de afhjælpende virkninger af de gældende antidumpingforanstaltninger over for den pågældende vare undergraves med hensyn til både mængde og pris. Betydelige importmængder af den undersøgte vare synes at have erstattet importen af den pågældende vare. Der foreligger desuden tilstrækkelige umiddelbare beviser for, at importen af den undersøgte vare finder sted til priser, som ligger under den ikke-skadevoldende pris, der blev fastsat ved den undersøgelse, som førte til de gældende foranstaltninger.

                     (8)

                     Endelig har Kommissionen tilstrækkelige umiddelbare beviser for, at den undersøgte vare sælges til dumpingpriser set i forhold til den normalværdi, der tidligere er blevet fastsat.

                     (9)

                     Hvis det i løbet af undersøgelsen konstateres, at der foregår andre former for omgåelse, som er omfattet af grundforordningens artikel 13, end ovennævnte, kan den pågældende praksis også blive undersøgt.

               E.   SAGSFORLØB

                     (10)

                     Set i lyset af ovenstående har Kommissionen konkluderet, at der foreligger tilstrækkelige beviser til at berettige indledningen af en undersøgelse, jf. grundforordningens artikel 13, stk. 3, og gøre importen af de undersøgte varer til genstand for registrering, jf. grundforordningens artikel 14, stk. 5.

               a)   Spørgeskemaer

                     (11)

                     For at indhente de oplysninger, som Kommissionen anser for nødvendige til sin undersøgelse, vil den udsende spørgeskemaer til kendte eksportører/producenter og kendte eksportør- og producentsammenslutninger i Folkerepublikken Kina. Der kan, hvis det er hensigtsmæssigt, også indhentes oplysninger fra EU-erhvervsgrenen.

                     (12)

                     Under alle omstændigheder bør alle interesserede parter kontakte Kommissionen straks og senest inden for den frist, der er fastsat i denne forordnings artikel 3, stk. 2. Fristen i denne forordnings artikel 3, stk. 2, gælder for alle interesserede parter.

                     (13)

                     Myndighederne i Folkerepublikken Kina vil blive underrettet om indledningen af undersøgelsen.

               b)   Indhentning af oplysninger og afholdelse af høringer

                     (14)

                     Alle interesserede parter, herunder EU-erhvervsgrenen, importører og alle relevante sammenslutninger opfordres til at tilkendegive deres synspunkter skriftligt og fremlægge dokumentation, forudsat at disse bemærkninger indgives inden fristen fastsat i artikel 3, stk. 2. Kommissionen kan desuden høre interesserede parter, hvis de anmoder skriftligt herom og kan godtgøre, at der foreligger særlige grunde til at høre dem.

               c)   Fritagelse for registrering af import eller for foranstaltninger

                     (15)

                     I henhold til grundforordningens artikel 13, stk. 4, kan importen af den undersøgte vare fritages for registrering eller foranstaltninger, hvis der ikke er tale om omgåelse.

               F.   REGISTRERING

                     (16)

                     I henhold til grundforordningens artikel 14, stk. 5, skal importen af den undersøgte vare gøres til genstand for registrering for at sikre, at der kan opkræves et passende beløb i antidumpingtold fra den dato, hvor der blev indført registrering af denne import, hvis det som resultat af undersøgelsen konstateres, at der forekommer omgåelse.

               G.   FRISTER

                     (17)

                     For at sikre en forsvarlig forvaltning bør der fastsættes frister, inden for hvilke:

                                 —

                                 interesserede parter kan give sig til kende over for Kommissionen, fremsætte deres synspunkter skriftligt og indsende besvarelser af spørgeskemaer eller andre oplysninger, der skal tages i betragtning i forbindelse med undersøgelsen

                                 —

                                 interesserede parter skriftligt kan anmode om at blive hørt af Kommissionen.

                     (18)

                     Det skal bemærkes, at de proceduremæssige rettigheder, som er fastsat i grundforordningen, kun kan respekteres, hvis parterne giver sig til kende inden for de frister, der er fastsat i denne forordnings artikel 3.

               H.   MANGLENDE SAMARBEJDSVILJE

                     (19)

                     Hvis en af de interesserede parter nægter at give adgang til nødvendige oplysninger inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. grundforordningens artikel 18.

                     (20)

                     Hvis det konstateres, at en interesseret part har afgivet urigtige eller vildledende oplysninger, skal der ses bort fra disse oplysninger, og der kan gøres brug af de foreliggende faktiske oplysninger, jf. grundforordningens artikel 18.

                     (21)

                     Hvis en interesseret part helt eller delvis undlader at samarbejde, og der derfor drages konklusioner på grundlag af de foreliggende faktiske oplysninger, jf. grundforordningens artikel 18, kan resultatet blive mindre gunstigt for denne part, end hvis den pågældende part havde udvist samarbejdsvilje.

               I.   TIDSPLAN FOR UNDERSØGELSEN

                     (22)

                     Undersøgelsen vil i henhold til grundforordningens artikel 13, stk. 3, blive afsluttet senest ni måneder efter datoen for denne forordnings ikrafttræden.

               J.   BEHANDLING AF PERSONOPLYSNINGER

                     (23)

                     Det skal bemærkes, at personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EU) 2018/1725 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger (3).

                     (24)

                     En databeskyttelsesmeddelelse, der informerer alle personer om behandlingen af personoplysninger inden for rammerne af Kommissionens handelsbeskyttelsesaktiviteter, findes på Generaldirektoratet for Handels websted: http://ec.europa.eu/trade/policy/accessing-markets/trade-defence/.

               K.   HØRINGSKONSULENT

                     (25)

                     Interesserede parter kan anmode om, at høringskonsulenten i handelsprocedurer griber ind. Høringskonsulenten gennemgår anmodninger om aktindsigt, tvister med hensyn til dokumenternes fortrolighed, anmodninger om fristforlængelse og eventuelle andre anmodninger vedrørende de interesserede parters og tredjeparters ret til forsvar, som måtte opstå under proceduren.

                     (26)

                     Høringskonsulenten kan foranstalte høringer og mægle mellem den eller de interesserede parter og Kommissionens tjenestegrene for at sikre, at de interesserede parters ret til at forsvare sig udøves fuldt ud.

                     (27)

                     En anmodning om en høring med høringskonsulenten skal indgives skriftligt og begrundes. Høringskonsulenten vil analysere begrundelsen for anmodningen. Disse høringer bør kun finde sted, hvis spørgsmålene ikke allerede er blevet afklaret med Kommissionens tjenestegrene.

                     (28)

                     Anmodninger skal indgives i god tid og hurtigst muligt for at sikre en velordnet afvikling af procedurerne. Med henblik herpå bør interesserede parter anmode om høringskonsulentens mellemkomst hurtigst muligt efter den hændelse, der berettiger en sådan mellemkomst. I princippet skal de tidsrammer for at anmode om høringer med Kommissionens tjenestegrene, der er fastsat i artikel 3, finde tilsvarende anvendelse på anmodninger om høringer med høringskonsulenten. Hvis der indgives høringsanmodninger efter den relevante frists udløb, vil høringskonsulenten også undersøge årsagerne til sådanne sene anmodninger, karakteren af de rejste spørgsmål og spørgsmålenes virkning på retten til forsvar under behørig hensyntagen til god forvaltningsskik og rettidig afslutning af undersøgelsen.

                     (29)

                     Yderligere oplysninger og kontaktoplysninger findes på høringskonsulentens websider på webstedet for Generaldirektoratet for Handel: http://ec.europa.eu/trade/trade-policy-and-you/contacts/hearing-officer/ —

               VEDTAGET DENNE FORORDNING:

            Artikel 1
            Der indledes en undersøgelse i henhold til artikel 13, stk. 3, i forordning (EU) 2016/1036, med henblik på at fastslå, om importen til Unionen af fladvalsede produkter af jern eller legeret stål eller ulegeret stål, belagt eller overtrukket ved varmgalvanisering med zink og/eller aluminium og/eller magnesium, og eventuelt også legeret med silicium, kemisk passiveret, med eller uden yderligere overfladebehandling, såsom oliering eller forsegling, og med indhold af: kulstof på ikke over 0,5 vægtprocent, aluminium på ikke over 1,1 vægtprocent, niobium på ikke over 0,12 vægtprocent, titan på ikke over 0,17 vægtprocent og vanadium på ikke over 0,15 vægtprocent, som foreligger i oprullet stand, afkortede plader og smalle båndjern, og som i øjeblikket tariferes under KN-kode ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30 og ex 7226 99 70 (Taric-kode: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013 og 7226997093) og har oprindelse i Folkerepublikken Kina, omgår de foranstaltninger, der blev indført ved Kommissionens gennemførelsesforordning (EU) 2018/186.
            Følgende varer er ikke omfattet:

                        —

                        varer af rustfrit stål, af silicium-elektrisk stål og af hurtigstål

                        —

                        varer, der kun er varmvalsede eller koldvalsede

                        —

                        den pågældende vare som defineret i betragtning 2 ovenfor.

            Artikel 2
            I medfør af artikel 13, stk. 3, og artikel 14, stk. 5, i forordning (EU) 2016/1036 skal toldmyndighederne tage de nødvendige skridt til registrering af den import til Unionen, der er beskrevet i denne forordnings artikel 1.
            Registreringen ophører ni måneder efter datoen for denne forordnings ikrafttræden.
            Kommissionen kan ved forordning give toldmyndighederne instruks om at ophøre med at registrere importen til Unionen af varer fremstillet af eksportører/producenter, som har anmodet om fritagelse for registrering, hvis det kan fastslås, at de pågældende eksportører/producenter opfylder betingelserne for fritagelsen.

            Artikel 3

               1.   En kopi af spørgeskemaerne findes på webstedet for Generaldirektoratet for Handel: http://trade.ec.europa.eu/tdi/case_details.cfm?id=2409.

               2.   Medmindre andet er angivet, skal interesserede parter senest 37 dage efter datoen for denne forordnings ikrafttrædelse give sig til kende over for Kommissionen, fremsætte deres synspunkter skriftligt og indsende udfyldte spørgeskemaer eller eventuelle andre oplysninger, hvis der skal tages hensyn til deres synspunkter i forbindelse med undersøgelsen.

               3.   Interesserede parter kan også anmode om at blive hørt af Kommissionen inden for samme frist på 37 dage.

               4.   Oplysninger, der forelægges Kommissionen som led i handelsbeskyttelsesundersøgelser, må ikke være omfattet af ophavsret. Interesserede parter skal, inden de forelægger Kommissionen oplysninger og/eller data, der er omfattet af tredjemands ophavsret, anmode indehaveren af ophavsrettighederne om en særlig tilladelse, som udtrykkeligt tillader Kommissionen a) at anvende oplysningerne og dataene i forbindelse med denne handelsbeskyttelsesprocedure og b) at forelægge interesserede parter, der er berørt af denne undersøgelse, oplysningerne og/eller dataene i en form, der gør det muligt for dem at udøve deres ret til forsvar.

               5.   Alle skriftlige indlæg, herunder de oplysninger, hvorom der anmodes i denne forordning, udfyldte spørgeskemaer og korrespondance fra interesserede parter, for hvilke der anmodes om fortrolig behandling, skal forsynes med påtegningen »Limited« (4).

               6.   Interesserede parter, der indgiver oplysninger, der er forsynet med påtegningen »Limited«, anmodes om at indgive ikke-fortrolige sammendrag heraf, som forsynes med påtegningen »For inspection by interested parties«, jf. artikel 19, stk. 2, i forordning (EU) 2016/1036. Disse sammendrag skal være tilstrækkeligt detaljerede til at muliggøre en rimelig forståelse af de fortrolige oplysningers egentlige indhold. Hvis en interesseret part indsender fortrolige oplysninger uden også at indsende et ikke-fortroligt sammendrag, der opfylder kravene til form og indhold, kan der ses bort fra sådanne fortrolige oplysninger.

               7.   Interesserede parter opfordres til at fremsætte bemærkninger og indgive anmodninger via TRON.tdi (https://tron.trade.ec.europa.eu/tron/TDI), herunder scannede fuldmagter og erklæringer, dog med undtagelse af omfattende besvarelser, som skal indleveres på en CD-ROM eller DVD, der enten indleveres personligt eller sendes anbefalet.
               For at få adgang til TRON.tdi skal de interesserede parter have en EU Login-konto. Fuldstændige oplysninger om registrering på og brug af TRON.tdi findes på https://webgate.ec.europa.eu/tron/resources/documents/gettingStarted.pdf.
               Ved brug af TRON.tdi eller e-mail udtrykker de interesserede parter accept af de regler, der gælder for elektronisk kommunikation, og som findes i dokumentet »KORRESPONDANCE MED EUROPA-KOMMISSIONEN I HANDELSBESKYTTELSESSAGER«, der er tilgængeligt på webstedet for Generaldirektoratet for Handel: trade.ec.europa.eu/doclib/docs/2014/june/tradoc_152565.pdf.
               Interesserede parter skal anføre deres navn, adresse, telefonnummer og en gyldig e-mailadresse og sikre, at denne e-mailadresse er en fungerende officiel virksomhedspostkasse, som tjekkes dagligt. Når Kommissionen har modtaget disse kontaktoplysninger, vil den udelukkende kommunikere med de interesserede parter pr. e-mail, medmindre de udtrykkeligt har ønsket at modtage alle dokumenter fra Kommissionen på anden vis, eller medmindre dokumenternes art forudsætter brug af anbefalet post. Interesserede parter kan i ovenstående retningslinjer for kommunikation med interesserede parter finde supplerende regler og oplysninger om korrespondance med Kommissionen, herunder de principper, der gælder for indgivelse af bemærkninger pr. e-mail.
               Kommissionens postadresse:

                           Europa-Kommissionen

                           Generaldirektoratet for Handel

                           Direktorat H

                           Kontor: CHAR 04/039

                           1049 Bruxelles/Brussel

                           BELGIEN

                           TRON.tdi: https://tron.trade.ec.europa.eu/tron/TDI

                     E-mail: TRADE-R705-CORROSION-RESISTANT-STEELS@ec.europa.eu

            Artikel 4
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 25. november 2019.

                  På Kommissionens vegne

                  Formand

               Jean-Claude JUNCKER

            (1)  EUT L 176 af 30.6.2016, s. 21.

            (2)  Kommissionens gennemførelsesforordning (EU) 2018/186 af 7. februar 2018 om indførelse af en endelig antidumpingtold og endelig opkrævning af den midlertidige told på importen af visse varer af rustbestandigt stål med oprindelse i Folkerepublikken Kina (EUT L 34 af 8.2.2018, s. 16).

            (3)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).

            (4)  Et dokument med påtegningen »Limited« er et fortroligt dokument i henhold til grundforordningens artikel 19 og artikel 6 i WTO-aftalen om anvendelse af artikel VI i GATT 1994 (»antidumpingaftalen«). Det er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43).


title: Kommissionens Gennemførelsesforordning (EU) 2020/107 af 23. januar 2020 om godkendelse af ponceau 4R som tilsætningsstof til foder til hunde, katte og prydfisk (EØS-relevant tekst)

text:
                  24.1.2020

                  DA

                  Den Europæiske Unions Tidende

                  L 19/18

         KOMMISSIONENS GENNEMFØRELSESFORORDNING (EU) 2020/107
         af 23. januar 2020
         om godkendelse af ponceau 4R som tilsætningsstof til foder til hunde, katte og prydfisk
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 9, stk. 2, og
         ud fra følgende betragtninger:

                     (1)

                     Forordning (EF) nr. 1831/2003 indeholder bestemmelser om godkendelse af fodertilsætningsstoffer og om grundlaget og procedurerne for meddelelse af sådan godkendelse. Artikel 10, stk. 2, i forordning (EF) nr. 1831/2003 indeholder bestemmelser om en ny vurdering af tilsætningsstoffer, der er godkendt i henhold til Rådets direktiv 70/524/EØF (2).

                     (2)

                     Ponceau 4R blev godkendt uden tidsbegrænsning i overensstemmelse med direktiv 70/524/EØF som tilsætningsstof til foder til prydfisk, der tilhører gruppen »farvestoffer, herunder pigmenter« under overskriften »andre farvestoffer«. Stoffet blev også godkendt uden tidsbegrænsning som tilsætningsstof til foder til hunde og katte i gruppen »farvestoffer, herunder pigmenter« under overskriften »farvestoffer, som i henhold til fællesskabsbestemmelserne er godkendt til farvning af fødevarer«. Tilsætningsstoffet blev derpå opført i registret over fodertilsætningsstoffer som et eksisterende produkt, jf. artikel 10, stk. 1, litra b), i forordning (EF) nr. 1831/2003.

                     (3)

                     Der er i overensstemmelse med artikel 10, stk. 2, i forordning (EF) nr. 1831/2003 sammenholdt med samme forordnings artikel 7 indgivet en ansøgning om en ny vurdering af ponceau 4R som tilsætningsstof til foder til prydfisk samt til hunde og katte. Ansøgeren anmodede om, at dette tilsætningsstof klassificeres i tilsætningsstofkategorien »sensorisk tilsætningsstoffer« og i den funktionelle gruppe »farvestoffer«. Ansøgningen var vedlagt de oplysninger og dokumenter, der kræves i henhold til artikel 7, stk. 3, i forordning (EF) nr. 1831/2003.

                     (4)

                     Den Europæiske Fødevaresikkerhedsautoritet (»autoriteten«) konkluderede i sin udtalelse af 6. marts 2018 (3), at ponceau 4R under de foreslåede anvendelsesbetingelser ikke har skadelige virkninger på dyrs sundhed. Den konkluderede også, at eksponering for tilsætningsstoffet via indånding betragtes som farlig for brugeren af tilsætningsstoffet, og at der ikke kan drages nogen konklusioner vedrørende potentiel irritation af hud eller øjne og hudsensibilisering. Kommissionen mener derfor, at der bør træffes passende beskyttelsesforanstaltninger for at forhindre negative virkninger for menneskers sundhed, navnlig hvad angår brugerne af tilsætningsstoffet. I overensstemmelse med Kommissionens forordning (EF) nr. 429/2008 (4) fastslås det i vurderingen af miljørisici, fase I, at ponceau 4R, som et tilsætningsstof beregnet til dyr, der ikke er bestemt til fødevareproduktion, er undtaget fra yderligere vurdering, da det er usandsynligt, at stoffet har en væsentlig indvirkning på miljøet, da autoriteten i sine ovennævnte udtalelser ikke har konstateret videnskabeligt baseret evidens, der kan give anledning til bekymring. Autoriteten anførte også, at der for dette tilsætningsstof, som er tilladt i fødevarer, hvor funktionen i foder er den samme som i fødevarer, formentlig ikke er behov for yderligere dokumentation for virkningen. I betragtning af de mange fodertilsætningsstoffer har Kommissionen dog anmodet om mere dokumentation. Ansøgeren har dokumenteret effektiviteten i en typisk fodermatrice for 50 mg/kg men har også angivet, at der for andre matricer (farve i dyrefoder kan variere fra næsten hvid til mørkebrun) kan anvendes lavere niveauer, navnlig i lyse matricer (ansøgeren fremlagde i dossieret bevis for lavere niveauer). Da den anbefalede grænseværdi, som autoriteten foreslog for dette tilsætningsstof, svarer til de tilladte niveauer for fødevarer i forskellige typer produkter, fandt Kommissionen, at der er tilstrækkelig dokumentation for virkningen af dette stof. Autoriteten mener ikke, at der er behov for særlige krav vedrørende overvågning efter markedsføringen. Den har også gennemgået den rapport om metoder til analyse af fodertilsætningsstoffet, der blev forelagt af det ved forordning (EF) nr. 1831/2003 oprettede referencelaboratorium.

                     (5)

                     Vurderingen af ponceau 4R viser, at betingelserne for godkendelse, jf. artikel 5 i forordning (EF) nr. 1831/2003, er opfyldt. Derfor bør anvendelsen af dette tilsætningsstof godkendes som anført i bilaget til nærværende forordning.

                     (6)

                     Da der ikke er sikkerhedshensyn, som kræver øjeblikkelig anvendelse af ændringerne i betingelserne for godkendelsen af det pågældende tilsætningsstof, bør der indrømmes en overgangsperiode, så berørte parter kan forberede sig på at opfylde de nye krav i godkendelsen.

                     (7)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Godkendelse
            Det i bilaget opførte tilsætningsstof, der tilhører tilsætningsstofkategorien »sensoriske tilsætningsstoffer« og den funktionelle gruppe »farvestoffer«, godkendes som fodertilsætningsstof på de betingelser, der er fastsat i bilaget.

            Artikel 2
            Overgangsbestemmelser

               1.   Det i bilaget opførte tilsætningsstof samt forblandinger, der indeholder dette tilsætningsstof, som er produceret og mærket før den 13. august 2020 i overensstemmelse med de regler, der finder anvendelse før den 13. februar 2020, kan fortsat markedsføres og anvendes, indtil de eksisterende lagre er opbrugt.

               2.   Fodermidler samt foderblandinger, der indeholder det stof, der er omhandlet i bilaget, og som er produceret og mærket før den 13. februar 2022 i overensstemmelse med de regler, der finder anvendelse før den 13. februar 2020, kan fortsat markedsføres og anvendes, indtil de eksisterende lagre er opbrugt.

            Artikel 3
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 23. januar 2020.

                  På Kommissionens vegne

                  Formand

               Ursula VON DER LEYEN

            (1)  EUT L 268 af 18.10.2003, s. 29.

            (2)  Rådets direktiv 70/524/EØF af 23. november 1970 om tilsætningsstoffer til foderstoffer (EFT L 270 af 14.12.1970, s. 1).

            (3)  EFSA Journal 2018 16(3):5222.

            (4)  Kommissionens forordning (EF) nr. 429/2008 af 25. april 2008 om gennemførelsesbestemmelser til Europa-Parlamentets og Rådets forordning (EF) nr. 1831/2003 for så vidt angår udarbejdelse og indgivelse af ansøgninger samt vurdering og godkendelse af fodertilsætningsstoffer (EUT L 133 af 22.5.2008, s. 1).

            BILAG

                        Tilsætningsstoffets identifikationsnummer

                        Tilsætningsstof

                        Sammensætning, kemisk betegnelse, beskrivelse, analysemetode

                        Dyreart eller -kategori

                        Maksimumsalder

                        Minimumsindhold

                        Maksimumsindhold

                        Andre bestemmelser

                        Godkendelse gyldig til

                        mg aktivstof/kg fuldfoder med et vandindhold på 12 %

                           Kategori: Sensoriske tilsætningsstoffer. Funktionel gruppe: Farvestoffer. i) Stoffer, der giver foderstoffer farve eller giver dem deres oprindelige farve tilbage

                        2a124

                        Ponceau 4R

                           Tilsætningsstoffets sammensætning

                        Beskrivelsen af ponceau 4R gælder natriumsaltet som vigtigste komponent.
                        Fast form (pulver eller granulater)

                        Katte

                        —

                        —

                        31

                                    1.

                                    I brugsvejledningen for anvendelsen af tilsætningsstoffet og forblandingen angives oplagringsbetingelserne og stabilitet over for varmebehandling.

                                    2.

                                    Foderstofvirksomhedslederne fastlægger driftsprocedurer og administrative foranstaltninger for brugerne af tilsætningsstoffet og forblandingerne med henblik på at imødegå risici ved anvendelse. Hvis disse risici ikke kan fjernes eller begrænses til et minimum ved hjælp af sådanne procedurer og foranstaltninger, skal tilsætningsstoffet og forblandingerne anvendes med personlige værnemidler, herunder øjen- og hudbeskyttelse samt åndedrætsværn.

                        13. februar 2030

                           Aktivstoffets karakteristika som natriumsalt

                        Ponceau 4R består hovedsagelig af trinatrium-2-hydroxy-1-(4-sulfonato-1-naphthylazo)naphthalen-6,8-disulfonat og andre farvestoffer samt natriumchlorid og/eller natriumsulfat som de vigtigste ufarvede bestanddele.
                        Calcium- og kaliumsaltene er også tilladt
                        Kemisk formel: C20H11N2O10S3Na3

                        Fast form (pulver eller granulater) fremstillet ved kemisk syntese
                        CAS-nr.: 2611-82-7
                        Renhedskriterier

                                    —

                                    Farvestof i alt, beregnet som natriumsalt ≥ 80 % (assay)

                                    —

                                    Andre farvestoffer ≤ 1 %

                                    —

                                    Andre organiske forbindelser end farvestoffer ≤ 0,5 %

                                    —

                                    Ikke-sulfonerede primære aromatiske aminer (beregnet som anilin) ≤ 0,01 %.

                           Analysemetode
                            (1)

                        Til kvantificering af farvestof i alt i ponceau 4R i fodertilsætningsstoffet:
                        Spektrofotometri ved 505 nm og titrering med titanchlorid som beskrevet i Kommissionens forordning (EU) nr. 231/2012, der henviser til FAO JECFA Combined Compendium for Food Additive Specifications (Analytical methods Vol. 4); and the Monograph No. 11 (2011) »Ponceau 4R«.
                        Til kvantificering af ponceau 4R i foderstoffer:
                        Højtryksvæskekromatografi kombineret med tandemmassespektrometri (LC-MS/MS)

                        Hunde

                        —

                        —

                        37

                           Kategori: Sensoriske tilsætningsstoffer. Funktionel gruppe: Farvestoffer. iii) Stoffer, som påvirker farven hos prydfisk og prydfugle positivt

                        2a124

                        Ponceau 4R

                           Tilsætningsstoffets sammensætning

                        Beskrivelsen af ponceau 4R gælder natriumsaltet som vigtigste komponent.
                        Fast form (pulver eller granulater)

                        Prydfisk

                        —

                        —

                        137

                                    1.

                                    I brugsvejledningen for anvendelsen af tilsætningsstoffet og forblandingen angives oplagringsbetingelserne og stabilitet over for varmebehandling.

                                    2.

                                    Foderstofvirksomhedslederne fastlægger driftsprocedurer og administrative foranstaltninger for brugerne af tilsætningsstoffet og forblandingerne med henblik på at imødegå risici ved anvendelse. Hvis disse risici ikke kan fjernes eller begrænses til et minimum ved hjælp af sådanne procedurer og foranstaltninger, skal tilsætningsstoffet og forblandingerne anvendes med personlige værnemidler, herunder øjen- og hudbeskyttelse samt åndedrætsværn.

                        13. februar 2030

                           Aktivstoffets karakteristika som natriumsalt

                        Ponceau 4R består hovedsagelig af trinatrium-2-hydroxy-1-(4-sulfonato-1-naphthylazo)naphthalen-6,8-disulfonat og andre farvestoffer samt natriumchlorid og/eller natriumsulfat som de vigtigste ufarvede bestanddele.
                        Calcium- og kaliumsaltene er også tilladt
                        Kemisk formel: C20H11N2O10S3Na3

                        Fast form (pulver eller granulater) fremstillet ved kemisk syntese
                        CAS-nr.: 2611-82-7
                        Renhedskriterier

                                    —

                                    Farvestof i alt, beregnet som natriumsalt ≥ 80 % (assay)

                                    —

                                    Andre farvestoffer ≤ 1 %:

                                    —

                                    Andre organiske forbindelser end farvestoffer ≤ 0,5 %:

                                    —

                                    Ikke-sulfonerede primære aromatiske aminer (beregnet som anilin) ≤ 0,01 %.

                           Analysemetode
                            (1)

                        Til kvantificering af farvestof i alt i ponceau 4R i fodertilsætningsstoffet:
                        Spektrofotometri ved 505 nm og titrering med titanchlorid som beskrevet i Kommissionens forordning (EU) nr. 231/2012, der henviser til FAO JECFA Combined Compendium for Food Additive Specifications (Analytical methods Vol. 4); and the Monograph No. 11 (2011) »Ponceau 4R«.
                        Til kvantificering af ponceau 4R i foderstoffer:
                        Højtryksvæskekromatografi kombineret med tandemmassespektrometri (LC-MS/MS)

               (1)  Nærmere oplysninger om analysemetoderne findes på referencelaboratoriets hjemmeside: https://ec.europa.eu/jrc/en/eurl/feed-additives/evaluation-reports.


title: Kommissionens gennemførelsesforordning (EU) 2020/104 af 23. januar 2020 om at gøre importen af visse varmvalsede plader og ruller af rustfrit stål med oprindelse i Folkerepublikken Kina, Taiwan og Indonesien til genstand for registrering

text:
                  24.1.2020

                  DA

                  Den Europæiske Unions Tidende

                  L 19/5

         KOMMISSIONENS GENNEMFØRELSESFORORDNING (EU) 2020/104
         af 23. januar 2020
         om at gøre importen af visse varmvalsede plader og ruller af rustfrit stål med oprindelse i Folkerepublikken Kina, Taiwan og Indonesien til genstand for registrering
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1) (»grundforordningen«), særlig artikel 14, stk. 5,
         efter at have underrettet medlemsstaterne, og
         ud fra følgende betragtninger:

                     (1)

                     Den 12. august 2019 offentliggjorde Europa-Kommissionen (»Kommissionen«) en meddelelse i Den Europæiske Unions Tidende (2) (»indledningsmeddelelsen«) om indledning af en antidumpingprocedure (»proceduren«) vedrørende importen til Unionen af visse varmvalsede plader og ruller af rustfrit stål med oprindelse i Folkerepublikken Kina (»Kina«), Taiwan og Indonesien som følge af en klage, indgivet den 28. juni 2019 af Eurofer, European Steel Association (»klageren«), på vegne af fire EU-producenter, som repræsenterer hele EU's produktion af visse varmvalsede plader og ruller af rustfrit stål.

                     (2)

                     Den 10. oktober 2019 offentliggjorde Kommissionen en meddelelse om indledning af en antisubsidieprocedure vedrørende importen til Unionen af samme vare med oprindelse i Kina og Indonesien (3) (»den parallelle antisubsidieprocedure«) i henhold til artikel 10 i Europa-Parlamentets og Rådets forordning (EU) 2016/1037 af 8. juni 2016 om beskyttelse mod subsidieret indførsel fra lande, der ikke er medlemmer af Den Europæiske Union (4) (»antisubsidiegrundforordningen«).

               1.   DEN PÅGÆLDENDE VARE OG SAMME VARE

                     (3)

                     Den vare, der skal gøres til genstand for registrering (»den pågældende vare«), er fladvalsede varer af rustfrit stål, også i ruller (herunder varer tilskåret i længder og smalt båndjern), kun varmvalsede og med udelukkelse af varer, der ikke er i ruller, af bredde 600 mm eller mere og af tykkelse over 10 mm. Disse varer tariferes i øjeblikket under HS-kode 7219 11, 7219 12, 7219 13, 7219 14, 7219 22, 7219 23, 7219 24, 7220 11 og 7220 12. Disse HS-koder angives kun til orientering.

               2.   ANMODNING

                     (4)

                     Klageren anmodede allerede i sin klage om registrering af import. Den 31. oktober 2019 indgav klageren en særskilt anmodning om registrering for så vidt angår den import, der er genstand for denne procedure, jf. grundforordningens artikel 14, stk. 5. Klageren anmodede om, at importen af den pågældende vare gøres til genstand for registrering, således at der senere kan anvendes foranstaltninger mod denne import fra datoen for en sådan registrering. Yderligere indlæg til støtte for denne anmodning blev indgivet den 22. november og 10. december 2019.

                     (5)

                     Den 14. november 2019 fremsatte Marcegaglia Specialties (»Marcegaglia«), en bruger af den pågældende vare, som samarbejder i forbindelse med antidumpingproceduren, bemærkninger til klagerens anmodning om registrering af import.

               3.   BEGRUNDELSE FOR REGISTRERING

                     (6)

                     I henhold til grundforordningens artikel 14, stk. 5, kan Kommissionen pålægge toldmyndighederne at tage de nødvendige skridt til at registrere importen, således at der senere kan anvendes foranstaltninger over for denne import fra datoen for en sådan registrering. Importen kan gøres til genstand for registrering efter anmodning fra EU-erhvervsgrenen, hvis anmodningen herom indeholder tilstrækkelige beviser til at begrunde en sådan foranstaltning.

                     (7)

                     Ifølge klageren er registreringen berettiget, eftersom den pågældende vare med oprindelse i Kina, Taiwan og Indonesien dumpes. Klageren hævdede, at EU-erhvervsgrenen forvoldes væsentlig skade som følge af en stigning i lavprisimporten, som vil undergrave den afhjælpende virkning af en eventuel endelig told ved at gøre oplagring mulig.

                     (8)

                     Kommissionen har undersøgt anmodningen i lyset af grundforordningens artikel 10, stk. 4. Kommissionen efterprøvede, om importørerne havde kendskab til eller burde have haft kendskab til dumpingen, for så vidt angår omfanget og den påståede eller konstaterede skade. Kommissionen undersøgte også, hvorvidt der var tale om en yderligere betydelig stigning i importen, som på baggrund af tidspunktet og omfanget samt andre omstændigheder i alvorlig grad vil kunne undergrave den afhjælpende virkning af den endelige antidumpingtold, der skal anvendes.

               3.1.   Importørernes kendskab til dumpingen, omfanget heraf og den påståede skade

                     (9)

                     Meddelelsen om indledning af denne procedure, som blev offentliggjort den 12. august 2019, understregede, at de beregnede dumpingmargener er betydelige for alle lande. Overordnet set og i betragtning af omfanget af de påståede dumpingmargener, som varierede fra 15,1 % til 54,3 %, er beviserne i klagen på nuværende tidspunkt tilstrækkeligt underbyggede til at godtgøre, at de eksporterende producenter foretager dumping.

                     (10)

                     Klagen indeholdt også tilstrækkelige beviser for den påståede skade for EU-erhvervsgrenen, herunder et fald i markedsandelen og en negativ udvikling af andre af EU-erhvervsgrenens centrale resultatindikatorer.

                     (11)

                     Gennem offentliggørelsen i Den Europæiske Unions Tidende er indledningsmeddelelsen et offentligt dokument, der er tilgængeligt for alle importører. Desuden har importørerne i deres egenskab af interesserede parter i undersøgelsen adgang til den ikke-fortrolige udgave af klagen og det ikke-fortrolige dossier. Kommissionen fandt derfor, at importørerne, som er erfarne fagfolk, på dette grundlag havde kendskab til eller burde have haft kendskab til den påståede dumpingpraksis, omfanget heraf og den påståede skade (5).

                     (12)

                     Kommissionen konkluderede derfor, at det første kriterie for registrering er opfyldt.

               3.2.   Yderligere betydelig stigning i importen

                     (13)

                     Kommissionen analyserede dette kriterie på grundlag af statistiske data, som er tilgængelige i Surveillance 2-databasen, med de oplysninger, der er indsamlet om den pågældende vare. Der var for så vidt angår analysen af importmængder med henblik på anmodningen om registrering adgang til fuldstændige statistiske data til og med november 2019. Kommissionen mente, at importniveauet fra august 2019, den måned, hvor undersøgelsen blev indledt, indtil den seneste periode, dvs. november 2019, burde tages i betragtning, og at disse mængder burde sammenlignes med importmængderne i undersøgelsesperioden. Det blev ikke anset for passende at sammenligne importniveauet i perioden fra august 2019 til november 2019 med importniveauet i de samme måneder i det foregående år, idet der ikke var noget i dossieret, der tydede på, at importen af visse varmvalsede plader og ruller af rustfrit stål er genstand for sæsonmæssige udsving. Importen fra de pågældende lande udviklede sig som følger:

                        Importmængden fra de pågældende lande (ton)

                                 Oprindelse

                                 Undersøgelsesperiode (UP)

                                    Gennemsnit pr. måned

                                 Efter indledning  (*1)

                                    Gennemsnit pr. måned

                                 Δ
                                 UP — efter indledning

                                    Kina

                                 220 705

                                 18 392

                                 110 568

                                 27 642

                                 + 50 %

                                    Indonesien

                                 107 107

                                 8 926

                                 9 011

                                 2 253

                                 – 75 %

                                    Taiwan

                                 36 542

                                 3 045

                                 13 932

                                 3 483

                                 + 14 %

                                    De pågældende lande

                                 364 354

                                 30 363

                                 133 511

                                 33 378

                                 + 10 %

                     (14)

                     På grundlag af disse statistiske data fandt Kommissionen, at den gennemsnitlige månedlige importmængde af visse varmvalsede plader og ruller af rustfrit stål fra de pågældende lande til Unionen i perioden fra september 2019 til november 2019, dvs. efter indledning af sagen, var 10 % højere end den gennemsnitlige månedlige importmængde til Unionen i undersøgelsesperioden.

                     (15)

                     I undersøgelser, der omfatter mere end ét land, vil importen fra disse lande kun blive kumuleret med henblik på den analyse, der er beskrevet i betragtningerne ovenfor, hvis Kommissionen beslutter at kumulere importen fra disse lande i den tilgrundliggende undersøgelse. Kommissionen bemærkede også, at Retten i sin dom i Stemcor mod Europa-Kommissionen fastslog, at en »yderligere betydelig stigning i indførslen«, jf. grundforordningens artikel 10, stk. 4, litra d), skal vurderes som en helhed for at afgøre, om importen, som en helhed, indebærer sandsynlighed for, at de afhjælpende virkninger af den endelige told vil blive alvorligt undergravet, og således forvolder EU-erhvervsgrenen yderligere skade, uden hensyntagen til de berørte importørers individuelle og subjektive stilling (6). Som det fremgår af ovenstående tabel, er der ingen tvivl om, at den kumulerede import fra de pågældende lande udviser en yderligere betydelig stigning.

                     (16)

                     Marcegaglia hævdede, at der ikke i klagerens redegørelse var belæg for en yderligere betydelig stigning i importen, og at det var usandsynligt, at en sådan ville forekomme, idet de gældende beskyttelsesmæssige toldkvoter (»kvoterne«) for visse varer af stål (7), som bl.a. omfatter den pågældende vare, for hvert af de pågældende lande er fastsat på niveauer, som ligger væsentligt under de eksportmængder, der blev konstateret i undersøgelsesperioden. Enhver importmængde ud over kvoterne vil blive gjort til genstand for en beskyttelsestold på 25 %. Derfor vil importen af den pågældende vare i henhold til Marcegaglia sandsynligvis falde til det niveau, der følger af kvoterne, hvilket ligger 25 % lavere end den importmængde, der blev konstateret i undersøgelsesperioden. Marcegaglia tilføjede, at selv om importmængden i juli og august 2019 oversteg eller generelt i en given måned overstiger (kunne overstige) disse månedlige gennemsnit, bør dette ikke føre til den konklusion, at importen sandsynligvis vil stige.

                     (17)

                     Kommissionen minder om, at de pågældende kvoter er toldkvoter, som indebærer, at importmængder ud over den tærskel, der følger heraf, er tilladt, men gøres til genstand for en yderligere værditoldsats på 25 %. Dette er ensbetydende med, at importører kan indføre importmængder, som ligger et godt stykke over de gældende tærskler, under forudsætning af at der betales beskyttelsestold. Under alle omstændigheder hænger det forhold, at den pågældende vare er genstand for toldkvoter, sammen med behovet for at undgå, at EU-erhvervsgrenen forvoldes alvorlig skade. Den samme stigning i importen efter indledningen af den nuværende undersøgelse kan gøre det nødvendigt at opkræve eventuel told med tilbagevirkende kraft som følge af konstateret væsentlig skade og behov for effektiv afhjælpning. I betragtning af de dumping- og skadesmargener, som klageren har anslået (jf. betragtning 30), er det endvidere muligt, at beskyttelsestolden på 25 % ikke er tilstrækkelig til at afhjælpe den givne dumping og skade i fuldt omfang. Derfor vil en told på 25 % sandsynligvis ikke afholde importører fra at indføre yderligere mængder.

                     (18)

                     Som svar på Marcegaglias bemærkninger minder Kommissionen også om, at denne forordning vedrører registrering af import, og at den ikke har indvirkning på beslutningen om, hvorvidt der opkræves antidumpingtold, for den beslutning træffes først i forbindelse med eventuelle endelige foranstaltninger.

                     (19)

                     I betragtning af den yderligere betydelige stigning i importen fra de pågældende lande konkluderede Kommissionen derfor, at det andet kriterie for registrering også var opfyldt.

               3.3.   Underminering af toldens afhjælpende virkninger

                     (20)

                     Kommissionen har på dette stadie tilstrækkelige beviser for, at der allerede er opstået yderligere skade som følge af den fortsatte stigning i importen til yderligt faldende priser.

                     (21)

                     Som fastslået i betragtning 14 og 15 foreligger der tilstrækkelige beviser for en betydelig stigning i importen af den pågældende vare.

                     (22)

                     Endvidere er det ikke belæg i dossieret for, at importpriserne er steget, siden undersøgelsen blev indledt. Tværtimod var den gennemsnitlige enhedsværdi af den pågældende vare i henhold til den offentligt tilgængelige Surveillance 2-database, ved import fra de pågældende lande 1 % lavere i perioden fra august til november 2019 sammenlignet med undersøgelsesperioden.

                     (23)

                     Endvidere påpegede klageren i sin anmodning om registrering, at den i klagen konstaterede hurtige forringelse af EU-erhvervsgrenens situation i den anden halvdel af 2018 fortsatte i den første halvdel af 2019 med en yderligere nedgang i produktionsniveauet og et øget underbud i forbindelse med importen. I anmodningen blev der også givet belæg for en forværring af situationen siden da, og der blev bl.a. henvist til fire vigtige bekendtgørelser vedrørende omstrukturering af forskellig art hos diverse EU-producenter siden juli 2019, som berørte arbejdspladserne for hundredvis af deres ansatte.

                     (24)

                     Timingen af den yderligere betydelige stigning i importen, jf. betragtning 14 og 15, undergraver allerede i alvorlig grad den afhjælpende virkning af en eventuel endelig told, medmindre denne told anvendes med tilbagevirkende kraft.

                     (25)

                     Kommissionen konkluderede derfor, at det tredje kriterie for registrering også var opfyldt, hvad angår anmodningens dumpingaspekt.

               4.   SAGSFORLØB

                     (26)

                     Kommissionen har derfor konkluderet, at der foreligger tilstrækkelige beviser til at berettige registrering af importen af den pågældende vare i henhold til grundforordningens artikel 14, stk. 5.

                     (27)

                     Alle interesserede parter opfordres til at tilkendegive deres synspunkter skriftligt og fremlægge dokumentation herfor. Kommissionen kan desuden høre interesserede parter, hvis de anmoder skriftligt herom og kan godtgøre, at der er særlige grunde til, at de bør høres.

               5.   REGISTRERING

                     (28)

                     I henhold til grundforordningens artikel 14, stk. 5, bør importen af den pågældende vare gøres til genstand for registrering for at sikre, at hvis undersøgelsen skulle føre til indførelse af antidumping- og/eller udligningstold, kan denne told, hvis de nødvendige betingelser er opfyldt, opkræves med tilbagevirkende kraft af den registrerede import i overensstemmelse med gældende retlige bestemmelser.

                     (29)

                     Enhver fremtidig betalingsforpligtelse udspringer af resultaterne af denne undersøgelse. På nuværende tidspunkt er det ikke muligt at anslå omfanget af en mulig betalingsforpligtelse.

                     (30)

                     For så vidt angår importen fra Kina antages der i de påstande i klagen, hvori der anmodes om indledning af en antidumpingundersøgelse, at være tale om en gennemsnitlig dumpingmargen på 54,3 % og en gennemsnitlig målprisunderbudsmargen på 29,1 % for den pågældende vare. Omfanget af den mulige fremtidige betalingsforpligtelse kan fastsættes til det laveste af disse niveauer, nemlig 29,1 % af cif-importværdien af den pågældende vare. Men hvis Kommissionen finder, at betingelserne i grundforordningens artikel 7, stk. 2a og 2b, er opfyldt, dvs. at dumpingmargenen kan anses for at afspejle den skade, der er forvoldt EU-erhvervsgrenen, kan omfanget af den mulige fremtidige betalingsforpligtelse fastsættes til niveauet for dumpingmargenen på 54,3 %, jf. grundforordningens artikel 9, stk. 4. For så vidt angår importen fra Indonesien antages der i de påstande i klagen, hvori der anmodes om indledning af en antidumpingundersøgelse, at være tale om en gennemsnitlig dumpingmargen på 32,2 % og en gennemsnitlig målprisunderbudsmargen på 39,8 % for den pågældende vare. Omfanget af den mulige fremtidige betalingsforpligtelse fastsættes til det laveste af disse niveauer, dvs. 32,2 % af cif-importværdien af den pågældende vare. Hvis Kommissionen finder, at betingelserne i grundforordningens artikel 7, stk. 2a og 2b, er opfyldt, dvs. at dumpingmargenen kan anses for at afspejle den skade, der er forvoldt EU-erhvervsgrenen, kan omfanget af den mulige fremtidige betalingsforpligtelse fastsættes til niveauet for dumpingmargenen. For så vidt angår importen fra Taiwan antages der i de påstande i klagen, hvori der anmodes om indledning af en antidumpingundersøgelse, at være tale om en gennemsnitlig dumpingmargen på 15,1 % og en gennemsnitlig målprisunderbudsmargen på 20,7 % for den pågældende vare. Omfanget af den mulige fremtidige betalingsforpligtelse fastsættes til det laveste af disse niveauer, dvs. 15,1 % af cif-importværdien af den pågældende vare.

               6.   BEHANDLING AF PERSONOPLYSNINGER

                     (31)

                     Personoplysninger indsamlet i forbindelse med denne registrering vil blive behandlet i overensstemmelse med Europa-Parlamentets og Rådets forordning (EU) 2018/1725 (8) —

               VEDTAGET DENNE FORORDNING:

            Artikel 1
            Toldmyndighederne pålægges hermed i henhold til artikel 14, stk. 5, i forordning (EU) 2016/1036 at træffe de nødvendige foranstaltninger til at registrere import til Unionen af fladvalsede varer af rustfrit stål, også i ruller (herunder varer tilskåret i længder og smalt båndjern), kun varmvalsede og med udelukkelse af varer, der ikke er i ruller, af bredde 600 mm eller mere og af tykkelse over 10 mm, som i øjeblikket tariferes under HS-kode 7219 11, 7219 12, 7219 13, 7219 14, 7219 22, 7219 23, 7219 24, 7220 11 og 7220 12 og med oprindelse i Folkerepublikken Kina, Taiwan og Indonesien.
            Registreringen ophører ni måneder efter datoen for denne forordnings ikrafttrædelse.
            Alle interesserede parter opfordres til skriftligt at give deres synspunkter til kende, fremlægge dokumentation eller anmode om at blive hørt senest 21 dage efter offentliggørelsen af denne forordning.

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            Den er bindende i alle enkeltheder og gælder umiddelbart i hver medlemsstat.

            Udfærdiget i Bruxelles, den 23. januar 2020.

                  På Kommissionens vegne

               Ursula VON DER LEYEN

                  Formand

            (1)  EUT L 176 af 30.6.2016, s. 21.

            (2)  Meddelelse om indledning af en antidumpingprocedure vedrørende importen af visse varmvalsede plader og ruller af rustfrit stål med oprindelse i Folkerepublikken Kina, Taiwan og Indonesien (EUT C 269 I af 12.8.2019, s. 1).

            (3)  Meddelelse om indledning af en antisubsidieprocedure vedrørende importen af visse varmvalsede plader og ruller af rustfrit stål med oprindelse i Folkerepublikken Kina og Indonesien (EUT C 342 af 10.10.2019, s. 18).

            (4)  EUT L 176 af 30.6.2016, s. 55.

            (5)  Se Rettens dom (Anden Afdeling) af 8. maj 2019 i sag T-749/16, Stemcor mod Europa-Kommissionen, præmis 56.

            (*1)  August 2019-november 2019.

            Kilde: Surveillance 2-databasen.

            (6)  Rettens dom (Anden Afdeling) af 8. maj 2019 i sag T-749/16, Stemcor mod Europa-Kommissionen, præmis 86.

            (7)  Kommissionens gennemførelsesforordning (EU) 2019/159 af 31. januar 2019 om indførelse af endelige beskyttelsesforanstaltninger mod importen af visse stålprodukter (EUT L 31 af 1.2.2019, s. 27) som ændret ved Kommissionens gennemførelsesforordning (EU) 2019/1590 af 26. september 2019 (EUT L 248 af 27.9.2019, s. 28).

            (8)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, p. 39).


title: Kommissionens Gennemførelsesforordning (EU) 2020/148 af 3. februar 2020 om godkendelse af robenidinhydrochlorid (Robenz 66G) som tilsætningsstof til foder til slagtekyllinger og om ændring af forordning (EF) nr. 1800/2004 (indehaver af godkendelsen er Zoetis SA) (EØS-relevant tekst)

text:
                  5.2.2020

                  DA

                  Den Europæiske Unions Tidende

                  L 33/1

         KOMMISSIONENS GENNEMFØRELSESFORORDNING (EU) 2020/148
         af 3. februar 2020
         om godkendelse af robenidinhydrochlorid (Robenz 66G) som tilsætningsstof til foder til slagtekyllinger og om ændring af forordning (EF) nr. 1800/2004 (indehaver af godkendelsen er Zoetis SA)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 9, stk. 2, og
         ud fra følgende betragtninger:

                     (1)

                     Forordning (EF) nr. 1831/2003 indeholder bestemmelser om godkendelse af fodertilsætningsstoffer og om grundlaget og procedurerne for meddelelse af sådan godkendelse. Forordningens artikel 10, stk. 2, indeholder bestemmelser om en ny vurdering af tilsætningsstofferne, der er godkendt i henhold til Rådet direktiv 70/524/EØF (2).

                     (2)

                     Præparatet af robenidinhydrochlorid (Robenz 66G) blev godkendt uden tidsbegrænsning i overensstemmelse med direktiv 70/524/EØF som tilsætningsstof til foder til slagtekyllinger ved Kommissionens forordning (EF) nr. 1800/2004 (3). Præparatet blev derpå opført i registret over fodertilsætningsstoffer som et eksisterende produkt, jf. artikel 10, stk. 1, i forordning (EF) nr. 1831/2003.

                     (3)

                     I henhold til artikel 10, stk. 2, i forordning (EF) nr. 1831/2003 sammenholdt med samme forordnings artikel 7 er der indgivet en ansøgning om en ny vurdering af robenidinhydrochlorid (Robenz 66G) som tilsætningsstoffer til foder til slagtekyllinger. Ansøgeren har anmodet om, at tilsætningsstoffet klassificeres i tilsætningsstofkategorien »coccidiostatika og histomonostatika«. Ansøgningen var vedlagt de oplysninger og dokumenter, der kræves i henhold til artikel 7, stk. 3, i forordning (EF) nr. 1831/2003.

                     (4)

                     Den Europæiske Fødevaresikkerhedsautoritet (»autoriteten«) konkluderede i sin udtalelse af 24. januar 2019 (4), at robenidinhydrochlorid (Robenz 66G) under de foreslåede anvendelsesbetingelser ikke har skadelige virkninger på dyrs eller menneskers sundhed eller på miljøet. Autoriteten mente, at tilsætningsstoffet har potentiale til effektivt at bekæmpe coccidiose i slagtekyllinger. Autoriteten vurderer, at der er behov for overvågning på stedet efter markedsføringen af Eimeria spp., helst i den sidste del af godkendelsens gyldighedsperiode. Den har også gennemgået den rapport om metoder til analyse af fodertilsætningsstoffet, der blev forelagt af det ved forordning (EF) nr. 1831/2003 oprettede referencelaboratorium.

                     (5)

                     Vurderingen af robenidinhydrochlorid (Robenz 66G) viser, at betingelserne for godkendelse, jf. artikel 5 i forordning (EF) nr. 1831/2003, er opfyldt. Derfor bør anvendelsen af dette præparat godkendes som anført i bilaget til nærværende forordning.

                     (6)

                     Som følge af denne nye vurdering bør forordning (EF) nr. 1800/2004 ændres i overensstemmelse hermed.

                     (7)

                     Da der ikke er sikkerhedshensyn, som kræver øjeblikkelig anvendelse af ændringerne i betingelserne for godkendelsen, bør der indrømmes en overgangsperiode, så berørte parter kan forberede sig på at opfylde de nye krav i godkendelsen.

                     (8)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Det i bilaget opførte præparat, der tilhører tilsætningsstofkategorien »coccidiostatika og histomonostatika«, godkendes som fodertilsætningsstof på de betingelser, der er fastsat i bilaget.

            Artikel 2
            I forordning (EF) nr. 1800/2004 foretages følgende ændringer:

                        1)

                        Artikel 2 udgår.

                        2)

                        Bilaget udgår.

            Artikel 3
            Det i bilaget opførte præparat samt foder, der indeholder dette præparat, som er produceret og mærket før den 25. august 2020 i overensstemmelse med de regler, der finder anvendelse før den 25. februar 2020, kan fortsat markedsføres og anvendes, indtil de eksisterende lagre er opbrugt.

            Artikel 4
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 3. februar 2020.

                  På Kommissionens vegne

               Ursula VON DER LEYEN

                  Formand

            (1)  EUT L 268 af 18.10.2003, s. 29.

            (2)  Rådets direktiv 70/524/EØF af 23. november 1970 om tilsætningsstoffer til foderstoffer (EFT L 270 af 14.12.1970, s. 1).

            (3)  Kommissionens forordning (EF) nr. 1800/2004 af 15. oktober 2004 om en tiårig tilladelse til anvendelse i foderstoffer af tilsætningsstoffet »Cycostat 66G«, som tilhører gruppen af coccidiostatika og andre lægemidler (EUT L 317 af 16.10.2004, s. 37).

            (4)  EFSA Journal 2019 17(3):5613.

            BILAG

                           Tilsætningsstoffets identifikationsnummer

                           Navn på indehaveren af godkendelsen

                           Tilsætningsstof (handelsnavn)

                           Sammensætning, kemisk betegnelse, beskrivelse

                           Dyreart eller -kategori

                           Maksimumsalder

                           Minimumsindhold

                           Maksimumsindhold

                           Andre bestemmelser

                           Godkendelse gyldig til

                           Maksimalgrænseværdier i de relevante fødevarer af animalsk oprindelse

                           mg aktivstof/kg fuldfoder med et vandindhold på 12 %

                           Tilsætningsstofkategori: Coccidiostatika og histomonostatika

                        5a758

                        Zoetis SA

                        Robenidin
                        hydrochlorid
                        (Robenz 66G)

                        Tilsætningsstoffets sammensætning
                        Robenidinhydrochlorid: 66 g/kg
                        Lignosulfonat: 40 g/kg
                        Calciumsulfatdihydrat: 894 g/kg

                        Slagtekyllinger

                        —

                        36

                        36

                                    1.

                                    Forbud mod anvendelse af tilsætningsstoffet mindst fem dage før slagtning.

                                    2.

                                    Tilsætningsstoffet anvendes i foderblandinger som forblanding.

                                    3.

                                    Tilsætningsstoffet må ikke blandes med andre coccidiostatika.

                                    4.

                                    Efter markedsføringen gennemfører indehaveren af godkendelsen et overvågningsprogram af resistens over for: bakterier og Eimeria spp.

                                    5.

                                    Til brugerne af tilsætningsstoffet og forblandingerne skal foderstofvirksomhedslederne iværksætte driftsprocedurer og administrative foranstaltninger med henblik på at imødegå risici ved anvendelse. I tilfælde, hvor risiciene ikke kan fjernes eller begrænses til et minimum ved hjælp af disse procedurer og foranstaltninger, må tilsætningsstoffet og forblandingerne kun anvendes med de fornødne personlige værnemidler.

                        25. februar 2030

                        800 μg robenidinhydrochlorid/kg våd lever.
                        350 μg robenidinhydrochlorid/kg våd nyre.
                        200 μg robenidinhydrochlorid/kg våd muskel.
                        1300 μg robenidinhydrochlorid/kg våd hud/vådt fedt.

                        Aktivstoffets karakteristika
                        Robenidinhydrochlorid, C15H13Cl2N5
                           .HCl,
                        1,3-bis[(p-chlorobenzyliden) amino]-
                        guanidinhydrochlorid (97 %)
                        CAS-nr.: 25875-50-7,
                        Beslægtede urenheder:

                                    —

                                    N,N«,N«-tris[(p-chlorobenzyliden) amino]guanidin (TRIS) ≤ 0,5 %

                                    —

                                    bis-(4-chlorobenzyliden)hydrazin (AZIN) ≤ 0,5 %

                                    —

                                    ukendt urenhed ≤ 1 % (individuel ukendt urenhed ≤ 0,2 %)

                           Analysemetode
                            (1)

                        Til kvantificering af robenidinhydrochlorid i tilsætningsstoffet og foderstoffer: Højtryksvæskekromatografi kombineret med ultraviolet detektion (HPLC-UV)
                        Til kvantificering af robenidinhydrochlorid i foderstoffer: Højtryksvæskekromatografi kombineret med ultraviolet detektion (HPLC-UV) — Kommissionens forordning (EF) nr. 152/2009
                        Til kvantificering af robenidinhydrochlorid i væv: omvendt fase-højtryksvæskekromatografi koblet til et tredobbelt firepolet massespektrometer (RP-HPLC-MS/MS) eller lignende metoder, der opfylder kravene i Kommissionens afgørelse 2002/657/EF.

               (1)  Nærmere oplysninger om analysemetoderne findes på referencelaboratoriets hjemmeside: https://ec.europa.eu/jrc/en/eurl/feed-additives/evaluation-reports


title: Kommissionens Gennemførelsesforordning (EU) 2020/149 af 4. februar 2020 om fornyelse af godkendelsen af Saccharomyces cerevisiae CNCM I-1077 som tilsætningsstof til foder til lam og heste og om ophævelse af forordning (EF) nr. 1293/2008 og (EF) nr. 910/2009 (indehaver af godkendelsen er Danstar Ferment AG repræsenteret i EU ved Lallemand SAS) (EØS-relevant tekst)

text:
                  5.2.2020

                  DA

                  Den Europæiske Unions Tidende

                  L 33/5

         KOMMISSIONENS GENNEMFØRELSESFORORDNING (EU) 2020/149
         af 4. februar 2020
         om fornyelse af godkendelsen af Saccharomyces cerevisiae CNCM I-1077 som tilsætningsstof til foder til lam og heste og om ophævelse af forordning (EF) nr. 1293/2008 og (EF) nr. 910/2009 (indehaver af godkendelsen er Danstar Ferment AG repræsenteret i EU ved Lallemand SAS)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 9, stk. 2, og
         ud fra følgende betragtninger:

                     (1)

                     Forordning (EF) nr. 1831/2003 indeholder bestemmelser om godkendelse af fodertilsætningsstoffer og om grundlaget og procedurerne for meddelelse og fornyelse af en sådan godkendelse.

                     (2)

                        Saccharomyces cerevisiae CNCM I-1077 blev for lam ved Kommissionens forordning (EF) nr. 1293/2008 (2) og for heste ved Kommissionens forordning (EF) nr. 910/2009 (3) godkendt for en periode på 10 år som tilsætningsstof til foder.

                     (3)

                     Indehaveren af denne godkendelse indgav en ansøgning om fornyelse af godkendelsen af Saccharomyces cerevisiae CNCM I-1077 som tilsætningsstof til foder til lam og heste med anmodning om, at tilsætningsstoffet klassificeres i tilsætningsstofkategorien »zootekniske tilsætningsstoffer«. Ansøgningen var vedlagt de oplysninger og dokumenter, der kræves i henhold til artikel 14, stk. 2, i forordning (EF) nr. 1831/2003.

                     (4)

                     Den Europæiske Fødevaresikkerhedsautoritet (»autoriteten«) konkluderede i sin udtalelse af 26. februar 2019 (4), at ansøgeren har fremlagt data, der viser, at tilsætningsstoffet opfylder godkendelsesbetingelserne. Autoriteten konkluderede, at Saccharomyces cerevisiae CNCM I-1077 ved forskriftsmæssig brug fortsat er sikkert for måldyr, forbrugere, brugere og miljøet. Autoriteten konkluderede også, at tilsætningsstoffet betragtes som øjenirriterende. Kommissionen mener derfor, at der bør træffes passende beskyttelsesforanstaltninger for at forhindre negative virkninger for menneskers sundhed, navnlig hvad angår brugerne af tilsætningsstoffet.

                     (5)

                     Vurderingen af Saccharomyces cerevisiae CNCM I-1077 viser, at betingelserne for godkendelse, jf. artikel 5 i forordning (EF) nr. 1831/2003, er opfyldt. Derfor bør godkendelsen af dette tilsætningsstof fornyes som anført i bilaget til nærværende forordning.

                     (6)

                     Som følge af fornyelsen af godkendelsen af Saccharomyces cerevisiae CNCM I-1077 som fodertilsætningsstof på de betingelser, der er fastsat i bilaget til nærværende forordning, bør forordning (EF) nr. 1293/2008 og (EF) nr. 910/2009 ophæves.

                     (7)

                     Da der ikke er sikkerhedshensyn, som kræver øjeblikkelig anvendelse af de ændringer, der foretages ved nærværende forordning, bør der indrømmes en overgangsperiode, hvor eksisterende lagre af præparatet af Saccharomyces cerevisiae CNCM I-1077, der er i overensstemmelse med de bestemmelser, der finder anvendelse inden datoen for nærværende forordnings ikrafttræden, fortsat kan markedsføres og anvendes, indtil de er opbrugt.

                     (8)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Godkendelsen af det i bilaget opførte tilsætningsstof, der tilhører tilsætningsstofkategorien »zootekniske tilsætningsstoffer« og den funktionelle gruppe »tarmflorastabilisatorer« til lam og »fordøjelighedsfremmende stoffer« til heste, fornyes på de betingelser, der er fastsat i bilaget.

            Artikel 2
            Forordning (EF) nr. 1293/2008 og (EF) nr. 910/2009 ophæves.

            Artikel 3

               Saccharomyces cerevisiae CNCM I-1077, jf. forordning (EF) nr. 910/2009, forblandinger og foderblandinger, der indeholder dette præparat, som er produceret og mærket før den 25. februar 2020 i overensstemmelse med de regler, der finder anvendelse før den 25. februar 2020, kan fortsat markedsføres og anvendes, indtil de eksisterende lagre er opbrugt.

            Artikel 4
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 4. februar 2020.

                  På Kommissionens vegne

               Ursula VON DER LEYEN

                  Formand

            (1)  EUT L 268 af 18.10.2003, s. 29.

            (2)  Kommissionens forordning (EF) nr. 1293/2008 af 18. december 2008 om godkendelse af en ny anvendelse af Saccharomyces cerevisiae CNCM I-1077 (Levucell SC20 og Levucell SC10 ME) som fodertilsætningsstof (EUT L 340 af 19.12.2008, s. 38).

            (3)  Kommissionens forordning (EF) nr. 910/2009 af 29. september 2009 om godkendelse af en ny anvendelse af præparatet af Saccharomyces cerevisiae CNCM I-1077 som tilsætningsstof til foder til heste (indehaver af godkendelsen er Danstar Ferment AG repræsenteret i EU ved Lallemand SAS) (EUT L 257 af 30.9.2009, s. 7).

            (4)  EFSA Journal 2019;17(3):5639.

            BILAG

                        Tilsætningsstoffets identifikationsnummer

                        Navn på indehaveren af godkendelsen

                        Tilsætningsstof

                        Sammensætning, kemisk betegnelse, beskrivelse, analysemetode

                        Dyreart eller -kategori

                        Maksimumsalder

                        Minimumsindhold

                        Maksimumsindhold

                        Andre bestemmelser

                        Godkendelse gyldig til

                        CFU/kg fuldfoder med et vandindhold på 12 %:

                           Kategori af zootekniske tilsætningsstoffer. Funktionel gruppe: fordøjelighedsfremmende stoffer

                        4b1711

                        Danstar Ferment AG represented by Lallemand SAS

                           Saccharomyces cerevisiae CNCM I-1077

                           Tilsætningsstoffets sammensætning

                        Præparat af Saccharomyces cerevisiae CNCM I-1077 med et indhold i fast form på mindst:

                                    —

                                    1 × 1010 CFU/g tilsætningsstof (coatet form)

                                    —

                                    2 × 1010 CFU/g tilsætningsstof (ikke-coatet form)

                           Aktivstoffets karakteristika

                        Levedygtige celler af Saccharomyces cerevisiae CNCM I-1077

                           Analysemetode
                            (1)

                        Kvantitativ bestemmelse: pladespredningsmetoden under anvendelse af chloramphenicoldextrosegærekstraktagar (EN15789:2009)
                        Identifikation: Polymerasekædereaktion (PCR-metoden) CEN/TS 15790:2008.

                        Heste

                        —

                        3,0 × 109

                        —

                                    1.

                                    I brugsvejledningen for anvendelsen af tilsætningsstoffet og forblandingen angives oplagringsbetingelserne og stabilitet over for varmebehandling.

                                    2.

                                    Foderstofvirksomhedslederne skal fastlægge driftsprocedurer og administrative foranstaltninger for brugerne af tilsætningsstoffet og forblandingerne med henblik på at imødegå risici ved anvendelse. I tilfælde, hvor risiciene ikke kan fjernes eller begrænses til et minimum ved hjælp af disse procedurer og foranstaltninger, må tilsætningsstoffet og forblandingerne kun anvendes med de fornødne personlige værnemidler, herunder øjenbeskyttelse.

                        25.2.2030

                           Kategori af zootekniske tilsætningsstoffer. Funktionel gruppe: Tarmflorastabilisatorer

                        4b1711

                        Danstar Ferment AG represented by Lallemand SAS

                           Saccharomyces cerevisiae CNCM I-1077

                           Tilsætningsstoffets sammensætning

                        Præparat af Saccharomyces cerevisiae CNCM I-1077 med et indhold i fast form på mindst:

                                    —

                                    1 × 1010 CFU/g tilsætningsstof (coatet form)

                                    —

                                    2 × 1010 CFU/g tilsætningsstof (ikke-coatet form)

                           Aktivstoffets karakteristika

                        Levedygtige celler af Saccharomyces cerevisiae CNCM I-1077

                           Analysemetode
                            (1)

                        Kvantitativ bestemmelse: pladespredningsmetoden under anvendelse af chloramphenicoldextrosegærekstraktagar (EN15789:2009)
                        Identifikation: Polymerasekædereaktion (PCR-metoden) CEN/TS 15790:2008

                        Lam

                        —

                        3,0 × 109

                                    1.

                                    I brugsvejledningen for anvendelsen af tilsætningsstoffet og forblandingen angives oplagringsbetingelserne og stabilitet over for varmebehandling.

                                    2.

                                    Foderstofvirksomhedslederne skal fastlægge driftsprocedurer og administrative foranstaltninger for brugerne af tilsætningsstoffet og forblandingerne med henblik på at imødegå risici ved anvendelse. I tilfælde, hvor risiciene ikke kan fjernes eller begrænses til et minimum ved hjælp af disse procedurer og foranstaltninger, må tilsætningsstoffet og forblandingerne kun anvendes med de fornødne personlige værnemidler, herunder øjenbeskyttelse.

                        25.2.2030

               (1)  Nærmere oplysninger om analysemetoderne findes på referencelaboratoriets hjemmeside: https://ec.europa.eu/jrc/en/eurl/feed-additives/evaluation-reports.


title: Kommissionens Gennemførelsesforordning (EU) 2020/151 af 4. februar 2020 om godkendelse af Pediococcus acidilactici CNCM I-4622 som tilsætningsstof til foder til alle svinearter til slagtning og avl, dog ikke søer, alle fuglearter, alle fiskearter og alle krebsdyr og om ophævelse af forordning (EF) nr. 911/2009, (EU) nr. 1120/2010 og (EU) nr. 212/2011 og gennemførelsesforordning (EU) nr. 95/2013, (EU) nr. 413/2013 og (EU) 2017/2299 (indehaver af godkendelsen Danstar Ferment AG repræsenteret i EU ved Lallemand SAS) (EØS-relevant tekst)

text:
                  5.2.2020

                  DA

                  Den Europæiske Unions Tidende

                  L 33/12

         KOMMISSIONENS GENNEMFØRELSESFORORDNING (EU) 2020/151
         af 4. februar 2020
         om godkendelse af Pediococcus acidilactici CNCM I-4622 som tilsætningsstof til foder til alle svinearter til slagtning og avl, dog ikke søer, alle fuglearter, alle fiskearter og alle krebsdyr og om ophævelse af forordning (EF) nr. 911/2009, (EU) nr. 1120/2010 og (EU) nr. 212/2011 og gennemførelsesforordning (EU) nr. 95/2013, (EU) nr. 413/2013 og (EU) 2017/2299 (indehaver af godkendelsen Danstar Ferment AG repræsenteret i EU ved Lallemand SAS)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 9, stk. 2, og
         ud fra følgende betragtninger:

                     (1)

                     Forordning (EF) nr. 1831/2003 indeholder bestemmelser om godkendelse af fodertilsætningsstoffer og om grundlaget og procedurerne for at meddele og forny en sådan godkendelse.

                     (2)

                        Pediococcus acidilactici CNCM I-4622 (tidligere Pediococcus acidilactici CNCM MA 18/5M) blev ved Kommissionens forordning (EF) nr. 911/2009 (2) godkendt for en periode på 10 år som tilsætningsstof til foder til laksefisk og rejer, ved Kommissionens forordning (EU) nr. 1120/2010 (3) til fravænnede smågrise, ved Kommissionens forordning (EU) nr. 212/2011 (4) til æglæggende høner, ved Kommissionens gennemførelsesforordning (EU) nr. 95/2013 (5) til alle fisk bortset fra laksefisk, ved Kommissionens gennemførelsesforordning (EU) nr. 413/2013 (6) til fravænnede smågrise, slagtesvin, æglæggende høner og slagtekyllinger, ved Kommissionens gennemførelsesforordning (EU) 2017/2299 (7) til slagtesvin, mindre udbredte svinearter (fravænnede smågrise og slagtesvin), slagtekyllinger, mindre udbredte fjerkræarter til slagtning og mindre udbredte æglæggende fjerkræarter.

                     (3)

                     I henhold til artikel 14 i forordning (EF) nr. 1831/2003 sammenholdt med artikel 7 i samme forordning indgav indehaveren af godkendelsen af Pediococcus acidilactici CNCM I-4622 som tilsætningsstof til foder en ansøgning om fornyelse af godkendelsen til slagtekyllinger, mindre udbredte fuglearter til slagtning, æglæggende høner, mindre udbredte æglæggende fuglearter, fravænnede smågrise, slagtesvin, mindre udbredte svinearter (fravænnede) og bestemt til slagtning, alle fisk og rejer og om en ny godkendelse til anvendelse til hønniker, kyllinger opdrættet til avl, prydfugle og andre fugle, som ikke anvendes til fødevareproduktion, slagtekalkuner, kalkuner opdrættet til avl, avlskalkuner, avlskyllinger og beslægtede mindre udbredte fjerkræarter og andre prydfugle og fugle, som ikke anvendes til fødevareproduktion, pattegrise og beslægtede mindre udbredte svinearter, alle krebsdyr med anmodning om, at tilsætningsstoffet klassificeres i tilsætningsstofkategorien »zootekniske tilsætningsstoffer«. Ansøgningen var vedlagt de oplysninger og dokumenter, der kræves i henhold til forordningens artikel 7, stk. 3, og artikel 14, stk. 2.

                     (4)

                     Den Europæiske Fødevaresikkerhedsautoritet (»autoriteten«) konkluderede i sine udtalelser af 2. april 2019 (8), at ansøgeren har fremlagt data, der viser, at tilsætningsstoffet opfylder godkendelsesbetingelserne. Autoriteten bekræftede sine tidligere konklusioner, at Pediococcus acidilactici CNCM I-4622 betragtes som sikker for målarterne, for forbrugere af produkter fra dyr fodret med tilsætningsstoffet og miljøet. Den konkluderede også, at der er en potentiel risiko for, at brugere kan eksponeres for stoffet via indånding, og at der ikke kan drages nogen konklusion om, hvorvidt stoffet kan have potentiale for at være irriterende for hud og øjne og hudsensibiliserende. Kommissionen mener derfor, at der bør træffes passende beskyttelsesforanstaltninger for at forhindre negative virkninger for menneskers sundhed, navnlig hvad angår brugerne af tilsætningsstoffet. Den konkluderede også, at tilsætningsstoffet er effektivt i hønniker, kyllinger opdrættet til avl, avlskyllinger, kalkuner og mindre udbredte fuglearter opdrættet til æglægning/avl og pattegrise og mindre udbredte svinearter opdrættet til avl og slagtning og alle krebsdyr.

                     (5)

                     Vurderingen af Pediococcus acidilactici CNCM I-4622 viser, at betingelserne for godkendelse, jf. artikel 5 i forordning (EF) nr. 1831/2003, er opfyldt. Derfor bør godkendelsen af dette tilsætningsstof fornyes som anført i bilaget til nærværende forordning.

                     (6)

                     Som følge af fornyelsen af godkendelsen af Pediococcus acidilactici CNCM I-4622 som fodertilsætningsstof på de betingelser, der er fastsat i bilaget til denne forordning, bør forordning (EF) nr. 911/2009, (EU) nr. 1120/2010 og (EU) nr. 212/2011 og gennemførelsesforordning (EU) nr. 95/2013, (EU) nr. 413/2013 og (EU) 2017/2299 ophæves.

                     (7)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Godkendelsen af det i bilaget opførte tilsætningsstof, der tilhører tilsætningsstofkategorien »zootekniske tilsætningsstoffer« og den funktionelle gruppe »tarmflorastabilisatorer« for alle svinearter til slagtning og avl, dog ikke søer, alle fugle og til den funktionelle gruppe »andre zootekniske tilsætningsstoffer« for alle fisk og krebsdyr, fornyes på de betingelser, der er fastsat i bilaget.

            Artikel 2
            Forordning (EF) nr. 911/2009, (EU) nr. 1120/2010 og (EU) nr. 212/2011 samt gennemførelsesforordning (EU) nr. 95/2013, (EU) nr. 413/2013 og (EU) 2017/2299 ophæves.

            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 4. februar 2020.

                  På Kommissionens vegne

               Ursula VON DER LEYEN

                  Formand

            (1)  EUT L 268 af 18.10.2003, s. 29.

            (2)  Kommissionens forordning (EF) nr. 911/2009 af 29. september 2009 om godkendelse af en ny anvendelse af præparatet af Pediococcus acidilactici CNCM MA 18/5M som tilsætningsstof til foder til laksefisk og rejer (indehaver af godkendelsen er Lallemand SAS) (EUT L 257 af 30.9.2009, s. 10).

            (3)  Kommissionens forordning (EU) nr. 1120/2010 af 2. december 2010 om godkendelse af Pediococcus acidilactici CNCM MA 18/5M som tilsætningsstof til foder til fravænnede smågrise (indehaver af tilladelsen er Danstar Ferment AG) (EUT L 317 af 3.12.2010, s. 12).

            (4)  Kommissionens forordning (EU) nr. 212/2011 af 3. marts 2011 om godkendelse af Pediococcus acidilactici CNCM MA 18/5M som tilsætningsstof til foder til æglæggende høner (indehaver af tilladelsen er Danstar Ferment AG) (EUT L 59 af 4.3.2011, s. 1).

            (5)  Kommissionens gennemførelsesforordning (EU) nr. 95/2013 af 1. februar 2013 om godkendelse af præparatet Pediococcus acidilactici CNCM MA 18/5M som tilsætningsstof til foder til alle fisk bortset fra laksefisk (indehaver af tilladelsen er Lallemand SAS) (EUT L 33 af 2.2.2013, s. 19).

            (6)  Kommissionens gennemførelsesforordning (EU) nr. 413/2013 af 6. maj 2013 om godkendelse af et præparat af Pediococcus acidilactici CNCM MA 18/5M som fodertilsætningsstof til brug i drikkevand til fravænnede smågrise, slagtesvin, æglæggende høner og slagtekyllinger (indehaver af godkendelsen er Danstar Ferment AG) (EUT L 125 af 7.5.2013, s. 1).

            (7)  Kommissionens gennemførelsesforordning (EU) 2017/2299 af 12. december 2017 om godkendelse af et præparat af Pediococcus acidilactici CNCM MA 18/5M som tilsætningsstof til foder til slagtesvin, mindre udbredte svinearter (fravænnede og bestemt til slagtning), slagtekyllinger, mindre udbredte fjerkræarter bestemt til slagtning og mindre udbredte fjerkræarter bestemt til æglægning, om godkendelse af dette tilsætningsstof til anvendelse i drikkevand og om ændring af forordning (EF) nr. 2036/2005, (EF) nr. 1200/2005 og gennemførelsesforordning (EU) nr. 413/2013 (indehaver af godkendelsen er Danstar Ferment AG repræsenteret ved Lallemand SAS) (EUT L 329 af 13.12.2017, s. 33).

            (8)  EFSA Journal 2019;17(4):5691og EFSA Journal 2019;17(5):5690.

            BILAG

                        Tilsætningsstoffets identifikationsnummer

                        Navn på indehaveren af godkendelsen

                        Tilsætningsstof

                        Sammensætning, kemisk betegnelse, beskrivelse, analysemetode

                        Dyreart eller -kategori

                        Maksimumsalder

                        Minimumsindhold

                        Maksimumsindhold

                        Minimumsindhold

                        Maksimumsindhold

                        Andre bestemmelser

                        Godkendelse gyldig til

                        CFU/kg fuldfoder med et vandindhold på 12 %

                        CFU/l drikkevand

                           Kategori: zootekniske tilsætningsstoffer. Funktionel gruppe: tarmflorastabilisatorer

                        4d1712

                        Danstar Ferment AG repræsenteret i EU af Lallemand SAS

                           Pediococcus acidilactici CNCM I-4622

                           Tilsætningsstoffets sammensætning

                        Præparat af Pediococcus acidilactici CNCM I-4622
                        med et indhold på mindst 1 × 1010 CFU/g
                        Fast ikke-coatet og coatet form

                        Alle svinearter til slagtning og avl, dog ikke søer

                        —

                        1 x 109

                        —

                        5 x 108

                        —

                                    1.

                                    I brugsvejledningen for anvendelsen af tilsætningsstoffet og forblandingerne angives oplagringsbetingelserne og stabilitet over for varmebehandling.

                                    2.

                                    Ved anvendelse af tilsætningsstoffet i drikkevand skal det sikres, at tilsætningsstoffet spredes homogent.

                                    3.

                                    Foderstofvirksomhedslederne fastlægger driftsprocedurer og administrative foranstaltninger for brugerne af tilsætningsstoffet og forblandingerne med henblik på at imødegå risici ved anvendelse. I tilfælde, hvor risiciene ikke kan fjernes eller begrænses til et minimum ved hjælp af disse procedurer og foranstaltninger, må tilsætningsstoffet og forblandingerne kun anvendes med de fornødne personlige værnemidler.

                        25. februar 2030

                           Aktivstoffets karakteristika

                        Levedygtige celler af Pediococcus acidilactici CNCM I-4622

                        Alle fuglearter

                           Analysemetode
                            (1)

                        Kvantitativ bestemmelse af aktivstoffet i fodertilsætningsstof, forblandinger, foderstoffer og vand: pladesprednings
                        metode under anvendelse af MRS-agar (EN 15786:2009).
                        Identifikation: PFG-elektroforese (pulsed field gel electrophoresis).

                           Kategori: zootekniske tilsætningsstoffer. Funktionel gruppe: andre zootekniske tilsætningsstoffer (forbedring af dyrenes tilvækst).

                        4d1712

                        Danstar Ferment AG repræsenteret i EU af Lallemand SAS

                           Pediococcus acidilactici CNCM I-4622

                           Tilsætningsstoffets sammensætning

                        Præparat af Pediococcus acidilactici CNCM I-4622 med et indhold i fast form på mindst 1 × 1010 CFU/g

                        Alle fiskearter

                        —

                        1 x 109

                        —

                        —

                                    1.

                                    I brugsvejledningen for anvendelsen af tilsætningsstoffet og forblandinger angives oplagringsbetingelserne og stabilitet over for varmebehandling.

                                    2.

                                    Tilsætningsstoffet må kun anvendes i fast foder.

                                    3.

                                    Foderstofvirksomhedslederne fastlægger driftsprocedurer og administrative foranstaltninger for brugerne af tilsætningsstoffet og forblandingerne med henblik på at imødegå risici ved anvendelse. I tilfælde, hvor risiciene ikke kan fjernes eller begrænses til et minimum ved hjælp af disse procedurer og foranstaltninger, må tilsætningsstoffet og forblandingerne kun anvendes med de fornødne personlige værnemidler.

                           Aktivstoffets karakteristika

                        Levedygtige celler af Pediococcus acidilactici CNCM I-4622

                        Alle krebsdyr

                           Analysemetode

                        Kvantitativ bestemmelse af aktivstoffet i fodertilsætningsstof, forblandinger, foderstoffer og vand: pladesprednings
                        metode under anvendelse af MRS-agar (EN 15786:2009).
                        Identifikation: PFG-elektroforese (pulsed field gel electrophoresis).

               (1)  Nærmere oplysninger om analysemetoderne findes på referencelaboratoriets hjemmeside: https://ec.europa.eu/jrc/en/eurl/feed-additives/evaluation-reports